CELEX: 32019R0370
Language: bg
Date: 2019-03-07 00:00:00
Title: Регламент за изпълнение (ЕС) 2019/370 на Комисията от 7 март 2019 година за изменение на Регламент (ЕО) № 1635/2006 за установяване на подробни правила относно прилагането на Регламент (ЕИО) № 737/90 на Съвета поради оттеглянето на Обединеното кралство Великобритания и Северна Ирландия от Съюза (Текст от значение за ЕИП.)

8.3.2019   
               
               
                  BG
               
               
                  Официален вестник на Европейския съюз
               
               
                  L 68/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/370 НА КОМИСИЯТА
         от 7 март 2019 година
         за изменение на Регламент (ЕО) № 1635/2006 за установяване на подробни правила относно прилагането на Регламент (ЕИО) № 737/90 на Съвета поради оттеглянето на Обединеното кралство Великобритания и Северна Ирландия от Съюза
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 733/2008 на Съвета от 15 юли 2008 г. относно условията за внос на селскостопански продукти с произход от трети държави след аварията в атомната електроцентрала в Чернобил (1), и по-специално член 4 от него,
         като има предвид, че:
         
                     (1)
                  
                  
                     На 29 март 2017 г. Обединеното кралство Великобритания и Северна Ирландия („Обединеното кралство“) представи нотификация за намерението си да се оттегли от Съюза съгласно член 50 от Договора за Европейския съюз. Договорите ще престанат да се прилагат за Обединеното кралство от датата на влизане в сила на споразумение за оттегляне или при липса на такова — две години след нотификацията, т.е. от 30 март 2019 г., освен ако в съгласие с Обединеното кралство Европейският съвет реши с единодушие да продължи този срок. Тогава Обединеното кралство ще стане трета държава.
                  
               
                     (2)
                  
                  
                     С Регламент (ЕО) № 1635/2006 на Комисията (2) се установяват подробни правила за прилагането на Регламент (ЕИО) № 737/90 на Съвета (3) относно условията за внос на селскостопански продукти с произход от трети страни след аварията в атомната електроцентрала в Чернобил.
                  
               
                     (3)
                  
                  
                     Тъй като Регламент (ЕИО) № 737/90 беше изменян няколко пъти, той беше отменен с Регламент (ЕО) № 733/2008.
                  
               
                     (4)
                  
                  
                     С Регламент (ЕО) № 733/2008 се определят максимално допустимите нива на радиоактивност в определени селскостопански продукти с произход от трети държави. В него се предвижда също така, че държавите членки са длъжни да извършват проверки на тези селскостопански продукти, за да се гарантира съответствието им с нивата на радиоактивност по същия регламент, преди продуктите да се допуснат за свободно обращение.
                  
               
                     (5)
                  
                  
                     С Регламент (ЕО) № 1635/2006 се изисква от държавите членки да направят необходимото, за да могат компетентните органи на третите държави, засегнати от аварията в Чернобил, да издават сертификати за износ, с които се удостоверява, че продуктите, които сертификатите придружават, отговарят на максимално допустимите нива по Регламент (ЕО) № 733/2008. Засегнатите конкретни трети държави са посочени в приложение II към Регламент (ЕО) № 1635/2006.
                  
               
                     (6)
                  
                  
                     Отлагането на радиоактивен цезий в резултат на аварията в атомната централа в Чернобил на 26 април 1986 г. засегна голям брой трети държави, включително някои райони на Обединеното кралство. Тъй като цезий-137 има период на полуразпад от около 30 години, замърсяването намалява бавно.
                  
               
                     (7)
                  
                  
                     Определени селскостопански продукти с произход от Обединеното кралство, които бяха засегнати от аварията в Чернобил, биха могли все още да са замърсени с радиоактивен цезий.
                  
               
                     (8)
                  
                  
                     Веднага щом правото на Съюза престане да се прилага по отношение и в рамките на Обединеното кралство, селскостопанските продукти с произход от Обединеното кралство ще трябва да се проверяват във връзка с радиоактивното замърсяване, преди да се разреши въвеждането им в Съюза.
                  
               
                     (9)
                  
                  
                     Поради това приложение II към Регламент (ЕО) № 1635/2006 следва да се измени, за да се включи Обединеното кралство.
                  
               
                     (10)
                  
                  
                     Предвид на неотложността, породена от обстоятелствата във връзка с оттеглянето на Обединеното кралство от Европейския съюз, е необходимо да се разреши бързото прилагане на предвидените в настоящия регламент мерки. Поради това настоящият регламент следва да влезе в сила в деня на публикуването му в Официален вестник на Европейския съюз.
                     
                  
               
                     (11)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложение II към Регламент (ЕО) № 1635/2006 се добавя следният текст:
            
               „Обединено кралство Великобритания и Северна Ирландия“.
            
         
         
            Член 2
            Влизане в сила и период на прилагане
            Настоящият регламент влиза в сила в деня на публикуването му в Официален вестник на Европейския съюз.
            
            Настоящият регламент се прилага от деня след този, на който правото на Съюза престане да се прилага по отношение и в рамките на Обединеното кралство съгласно член 50, параграф 3 от Договора за Европейския съюз.
            Настоящият регламент обаче не се прилага в следните случаи:
            
                        а)
                     
                     
                        влязло в сила до тази дата споразумение за оттегляне, сключено с Обединеното кралство в съответствие с член 50, параграф 2 от Договора за Европейския съюз; или
                     
                  
                        б)
                     
                     
                        ако е взето решение за удължаване на двегодишния период, предвиден в член 50, параграф 3 от Договора за Европейския съюз.
                     
                  
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 март 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 201, 30.7.2008 г., стр. 1.
         
            (2)  Регламент (ЕО) № 1635/2006 на Комисията от 6 ноември 2006 г. за установяване на подробни правила относно прилагането на Регламент (ЕИО) № 737/90 на Съвета относно условията за внос на селскостопански продукти с произход от трети страни след аварията в атомната електроцентрала в Чернобил (ОВ L 306, 7.11.2006 г., стр. 3).
         
            (3)  Регламент (ЕИО) № 737/90 на Съвета от 22 март 1990 г. относно условията за внос на селскостопански продукти с произход от трети страни след аварията в атомната електроцентрала в Чернобил (ОВ L 82, 29.3.1990 г., стр. 1).